Experiencias CMAT: Cabalgando as ondas | Visita Costa da Morte\nOla, son a Moura, a túa guía de experiencias para cabalgar as ondas…\nFluír con cada un dos elementos é vivir en liberdade. Podemos cabalgar as ondas e sentir a harmonía entre a nosa forza e a forza que exerce a auga? A resposta é si, sempre que sigamos a filosofía de vida que só o amante do surf coñece.\nEsta disciplina deportiva foi pouco coñecida nestas terras ata a segunda metade do século XX, cando empezaron a celebrarse diversos campionatos, algúns deles con presenza de figuras internacionais. Se o que che gusta é buscar as mellores ondas, na actualidade A Costa da Morte segue a ofrecer unha gran variedade de opcións.\nAsí que, se queres experimentar as sensacións do stand-up paddle (SUP), o windsurf ou o kitesurf nas nosas costas, recoméndoche acudir a algún dos areais máis axeitados para a práctica destes deportes: as praias de Caión, Baldaio, Razo, Area Maior, Seaia, Soesto e Traba, así coma as do Trece, dos Muíños, Nemiña, a do Rostro, a de Mar de Fóra, a de Carnota e máis a de Lariño. En todas elas descubrirás a esencia do lugar, escondida nunha natureza salvaxe e abrupta.\nElixe a túa praia e vive o surf por un día na #CostadaMorte!


Ana Pontón traslada aos galegos e ás galegas unha mensaxe de esperanza e o compromiso de traballar pola recuperación - BE-NE-GÁ - BNG - Bloque Nacionalista Galego\n“SAIREMOS DESTA PORQUE SOMOS UN PAÍS CON RECURSOS E UN POBO TRABALLADOR, CON TALENTO E CON ORGULLO”, DECLARA A LÍDER DO BLOQUE NA SÚA MENSAXE DE FIN DE ANO\nAna Pontón traslada aos galegos e ás galegas unha mensaxe de esperanza e o compromiso de traballar pola recuperación\nBNG de Marín 30 dec. 2020 - 18:40\nás pola ana aos compromiso traslada\nA punto de concluír un ano “moi difícil” que marcou un antes e un despois, a portavoz nacional, Ana Pontón, opta por primeira vez por un novo formato para dirixirse a todos os galegos e galegas cunha mensaxe de fin de ano para expresar o seu recoñecemento á toda a cidadanía pola súa reacción exemplar ante unha crise sen precedentes en tempos de paz.\nNo seu discurso, a líder nacionalista traslada un compromiso e unha mensaxe de esperanza en nome do BNG.\n“O compromiso de que non escatimaremos esforzos para sacar o país adiante, de que imos traballar para que Galiza non perda o tren da reactivación económica e social, con propostas en positivo, arrimando o ombro e coa man tendida para superar esta crise canto antes”, explica na súa alocución. “E unha mensaxe de esperanza, de confianza en nós, como país e como pobo: sairemos desta máis pronto que tarde, porque somos un país con recursos e somos un pobo traballador, con talento e con orgullo”, sintetizou.\nAo longo dos 3:30 minutos de discurso, -que o BNG difunde a través das súas redes sociais-, Pontón foise dirixindo a todas as persoas e colectivos máis afectados pola pandemia no sanitario, no económico e no social, e expresou o seu “orgullo” por formar parte “deste gran país que é Galiza, a nación que amamos, construímos e compartimos”.\nEmpezou referíndose ás persoas falecidas polo virus, “unha ferida aberta e a cara máis dolorosa desta crise, e por iso estarán sempre na nosa memoria, para eles, para elas, unha aperta infinita de cariño”, expresou. A continuación, volveu recoñecer o labor, “de quen estivo e aínda está na primeira liña contra a COVID, arriscando a súa saúde para coidar da nosa. Moitas delas mulleres, a maioría con empregos precarios e pouco valorados. Sodes as imprescindibles”, recoñece.\nE tivo tamén unhas “palabras” para á xente moza, á que agradeceu as súas renuncias en aras da saúde colectiva: “Tras a crise de 2009, que afectou aos vosos soños e proxectos, agora soportades a pandemia, que mesmo limita as ganas de saír e desfrutar que son propias da xuventude. Tedes todo o dereito a querer divertirvos sen sentirvos culpables, e por iso agradecemos a vosa responsabilidade, as vosas renuncias para coidarnos: grazas por esa xenerosidade”.\nE, finalmente, trasladou unha mensaxe directa aos colectivos máis impactados economicamente pola crise nun momento “en que hai miles de galegos e galegas que perderon os seus empregos, miles de persoas autónomas que pecharon os seus negocios, moitas outras que fan números para aguantar e familias preocupadas polo futuro dos seus fillos e fillas”.\nPero para lograr a desexada recuperación, Galiza deber recibir os recursos imprescindibles para a reactivación económica e social.\n“Ese é o obxectivo do BNG cando pide un trato xusto nos orzamentos do Estado, cando reclamamos a xestión directa dos fondos europeos ou cando propoñemos un financiamento que nos permita decidir sobre os nosos cartos. Galiza ten que recibir o que lle corresponde para blindar os servizos públicos, para un modelo de coidados que garanta unha vellez digna, para un ensino de calidade. Para conseguir a igualdade real das mulleres”, salientou.\nA líder nacionalista apelou a impulsar os sectores produtivos, sentar as bases dunha economía verde e sustentable, apostar pola ciencia e a investigación. “En definitiva: construír un país xusto, no que vivir e traballar”, concluíu, tras felicitar o novo ano convencida de que “entre todos e todas faremos que 2021 sexa un ano cargado de futuro”.\nDemandamos melloras nos accesos aos edificios da rúa da Estrada\nNova concentración en defensa da sanidade pública\nO BNG de Marín continua coas concentracións en defensa da sanidade pública.\nXuntanza do BNG en Miñán\nSobre o nomeamento de deputado do Tenente Alcalde, e concelleiro liberado do goberno municipal,\nO BNG presentou as emendas aos orzamentos da Xunta


Denuncian a desprotección do persoal do servizo municipal de limpeza en Ourense -\nDenuncian a desprotección do persoal do servizo municipal de limpeza en Ourense\nA empresa concesionaria do servizo de recollida de lixo e de limpeza viaria na capital ourensá, Ecourense, «está poñendo en risco ao seu persoal ao desouvir a normativa e recomendacións das autoridades sanitarias en relación co covid-19». Así o afirma a CIG nun comunicado.Segundo alertan, detectáronse polo menos catro contaxios entre os traballadores mentres «a empresa mira cara outro lado e mantén a acitividade con absoluta normalidade». A CIG anuncia que presentará unha denuncia ante a Inspección de Traballo e a Consellería de Sanidade.\nProblemas tamén no campus: O sindicato tamén denunciou carencias no persoal de limpeza do campus de Ourense, neste caso a cargo da empresa Limpezas SAMYL. Segundo din, o persoal non é suficiente e está desprotexida por falta de protocolos de actuación concretos fronte ao coronavirus.\nComentarios (0) - Categoría Actividade En Ourense - Publicado o 25-10-2020 22:53


Ridley Scott volve á ciéncia-ficción | NOVA FANTASIA\nInício Cinema Ridley Scott volve á ciéncia-ficción\nDespois de crear, con Alien e Blade Runner, dúas das millores obras mestras do xénero, o cineasta inglés Ridley Scott regresará á ciéncia-ficción con The Forever War (A guerra interminábel), adaptación da novela de Joe Haldelman.\nSeica Scott quere rodar o filme dende hai máis de vinte anos, pero os problemas cos dereitos impedírono até de agora. O director dixo que “veño perseguindo o proxecto dende hai 25 anos, e o libro non fixo máis ca medrar dende aquela. É épica e ciéncia-ficción, cun pouco de A Odisea pero ao xeito Blade Runner“.\nO libro trata sobre un soldado que combate no espazo durante uns poucos meses, pero ao regresar ao seu fogar pasaron várias décadas. A novela está inspirada nas experiéncias que viviron ao regresar aos Estados Unidos os veteranos de Vietnam.\nGañadora do prémio Nebula en 1975 e do Hugo en 1976, a novela tivo dúas secuelas, Forever Free e Forever Peace, e ademáis insiprou unha novela gráfica e mais un xogo de mesa.\nArtigo anteriorSurveillance gaña en Sitges\nSeguinte artigoComeza a rodaxe do Mal Alleo


Instalados na crise – Brétemas\n18 de Xaneiro de 2009 /en Artigos, Artigos Faro de Vigo, Economía, Vigo/por bretemas\n18 de Xaneiro de 2009 en 7:04 p.m.\nDespois de tanto “politiqueo” baixa vostede a area. Isto si e “a nosa terra”, istos si son os nosos problemas, e ben serios.Agora que lle poñan o video de lady Quinn, a os parados de citroen, verá que coña lles fai.\n19 de Xaneiro de 2009 en 5:03 p.m.\nNon constitúe unha contradicción afirmar que a crise actual é produto do capitalismo neoliberal(sic) baseado na especulación e no “crecemento imparable e indefinido do consumo” e logo asinar uns parrágrafos máis abaixo as consecuencias do derrubo deste sistema como perniciosas para a sociedade?\nPorque se a crise é de sistema, e o sistema é malo, o lóxico sería apludir o fin do mesmo malia as consecuencias económicas circustanciais, renovando o mesmo por un modelo alterantivo.\nO que non ten moito senso é negar que a plantilla de 10.000 traballadores respondía a existencia dun consumo masivo de vehículos. Que queremos logo, consumo ou non? E se este ha de ser moderado, cal é a cifra de emprego que considera adecuada debe ter Citroën e o sector en xeral?\nPregunto, porque a sua afirmación “Non hai dúbida que mentres non se recupere o pulo destes mercados, será imposible para a factoría de Balaídos manter o nivel produtivo de anos óptimos” constitúe unha marabillosa contradicción sobre os postulados da crise, e do que considera necesario que volva a suceder.\nNos anos oitenta, desde correntes ideolóxicas de corte liberal se sostivo como alternativa ao socialismo real o denominado capitalismo popular, é dicir, o acceso pola clase media mediante as accións ás propiedades do sector productivo, e por tanto ás suas decisións e beneficios.\nTal ideario fallou ao desconectarse a relación directa entre managers profesionais das sociedades e os pequenos accionistas sen poder de decisión.\nHai están os casos de Enron, Telefónica, Santander, BBVA, etc.\nAgora ben, desde a Esquerda tense ofertado un modelo alternativo, que non caia en experimentos patrocinados polo petróleo (Venezuela), a dictadura do Poliburó(China) ou a autarquia(Cuba)? A resposta é non.\nRecoméndolle o seguinte artigo de De Ugarte para ampliar o debate.\n19 de Xaneiro de 2009 en 7:57 p.m.\nEstimado Óscar: son consciente desta contradición que non trato de agachar. Non teño dúbida que o crecemento continuado do consumo de coches (e polo tanto o mantemento dun cadro de persoal de máis de 10.000 persoas en Citroën) vai ser imposible. No artigo non propoño solucións para a crise, mais so alerto sobre as consecuencias que ten para o emprego. Non podemos seguir poñéndonos unha venda diante dos ollos. Empresas, administracións públicas e sindicatos teñen que abordar cómo facer esa inevitable reconversión (mais ese é o tema dun novo artigo). Agradezo a recomendación do artigo de De Ugarte.


O alcalde focense reuniuse hoxe en Santiago coa secretaria xeral de Urbanismo para avanzar na elaboración do plan de ordenación municipal, que prevé expoñer ao público antes do verán.\nNa xuntanza abordouse o problema que supón a existencia en Foz de máis vivendas construídas que habitantes.\nFoz, 29 de maio de 2013.- O alcalde de Foz, Javier Jorge Castiñeira, reuniuse hoxe en Santiago coa secretaria xeral de Ordenación do Territorio e Urbanismo da Xunta de Galicia, Encarnación Rivas, para avanzar na elaboración do plan de ordenación municipal. O rexedor, que estivo acompañado por técnicos do Concello e os redactores do PXOM, prevé expoñer ao público o documento antes do verán, para o que é necesario a aprobación no pleno da corporación municipal. Un dos asuntos que se abordaron na xuntanza de hoxe é a problemática que supón para o plan a existencia no municipio focense de máis vivendas construídas que habitantes.\nDespois da reunión Javier Castiñeira fixo unha valoración “moi positiva, dentro do programa que ten o grupo de goberno para sacar adiante o plan xeral. Os prazos que tiñamos establecidos para esa nova exposición ao público séguense mantendo e antes do verán ese documento, que están a punto de rematar os redactores, expoñerase para que todos os veciños, con transparencia absoluta, poidan ver como quedan as súas propiedades”.\nPara o alcalde o máis importante da reunión “é trasladar a problemática que xurde nos últimos meses por ese exceso de vivendas construídas, como así figura nas estatísticas, porque Foz ten unha peculiaridade extraordinaria, pois hai máis vivendas que cidadáns: hai máis de 10.000 vivendas e menos habitantes, aínda que andamos practicamente moi cerca. Pero iso é unha problemática á hora de executar o plan xeral. Nós entendemos que dende a Consellería deben entender a situación de Foz. Isto supón un déficit nas zonas verdes e de servizos, que van intentar solucionar os redactores, pero é unha parte importante para que o plan teña un bo percorrido neste ano largo que lle pode quedar”.\n“A miña confianza é máxima e dentro duns vinte días resolveranse as alegacións, que están practicamente rematadas polo equipo redactor, e o pleno poderá decidir se expoñemos ao público ese novo plan adaptado”, explicou Castiñeira, quen lembrou que “era un documento básico do ano 2007, que outro goberno iniciou; nós o que fixemos foi retomar esa documentación para non perder ningún dos recursos xa executados e, polo tanto, despois de 6 anos hai varias normativas que lle pasaron por enriba e é un documento novo que merece a pena expoñer ao público”.\nO rexedor municipal engadiu que o desexo do goberno municipal é que “nestes vindeiros anos o Concello de Foz poida ter unha normativa urbanística adecuada aos tempos e non como a que hai agora, do ano 1981, cuns parámetros completamente distintos aos que se necesitan hoxe”.\nJavier Castiñeira rematou cun agradecemento á secretaria xeral de Ordenación do Territorio e Urbanismo “pola súa disposición dende que retomamos o plan, pois o ano pasado aportaron financiamento para que fora posible rematalo; e agora atendendo ao equipo municipal encargado da redacción, que plantexou unha realidade extraordinaria con cerca de 5.000 vivendas máis que no ano 2001 e cun déficit en equipamentos e zonas verdes duns 40.000 metros cadrados, o que hai que resolver cunha solución que se contemplará no novo PXOM”.


Nota de prensa XPAP: Xunt@s por as Pontes Son-EnComún si concorrerá ás vindeiras eleccións municipais – Asociación Informática Amigus\nMunicipais 19PolíticaXuntos por As Pontes\nAs Pontes, 23 de abril de 2019.- Despois de diferentes informacións que levaban á confusión queremos manifestar que Xunt@s por as Pontes si concorrerá ás vindeiras eleccións municipais de 2019. Apostamos por dar continuidade ao traballo realizado nestes catro anos de duro traballo no que non tería sentido renunciar a unha marca coñecida pola veciñanza, que serviu para levar demandas e preocupacións da cidadanía ao noso concello\nPresentámonos nunha lista plural e diversa, na que optamos por poñer por diante do que nos separaba a defensa do ben común, do benestar das maiorías e da necesidade de conseguir novos dereitos para a veciñanza. Entendemos que a unidade dende a diversidade é a mellor maneira de construír unha alternativa para as maiorías sociais agredidas pola crise, para termos voz diante das agresións que estamos a padecer.\nPresentámonos tamén porque precisamos poñer a disposición da xente os recursos da institución, e que non sexa un espazo privatizado partidariamente polo partido de goberno. Precisamos que a transparencia e a participación cheguen ao día a día da veciñanza, para que a veciñanza sexa a verdadeira protagonista da acción municipal e poida decidir na confección de políticas públicas do noso concello.\nNos vindeiros días faremos a presentación pública da nosa candidatura, presentaremos ao resto de candidatos e candidatas e comezaremos a anunciar as medidas máis significativas do programa de Xunt@s por as Pontes.\nMáis información en Xuntos por As Pontes


Os nenos e nenas de Ponteareas desfrutarán de 12 xornadas de xogos nos centros culturais este mes - Comarcas na Rede\nHomeO CondadoPonteareasOs nenos e nenas de Ponteareas desfrutarán de 12 xornadas de xogos...\nOs nenos e nenas de Ponteareas desfrutarán de 12 xornadas de xogos nos centros culturais este mes\nO Concello organiza distintas actividades e obradoiros para “ofrecer lecer aos pequenos sen que teñan de saír da súa parroquia”\nPonteareas acolle dende hoxe unha xornada de xogos e obradoiros no Centro Cultural de Celeiros. É a primeira das 12 que percorrerán o municipio durante este mes de setembro, e que continúan o programa lúdico nos centros culturais que xa se realizou en agosto. O concelleiro de Cultura, Fernando Groba, sinalou que con estas actividades “queremos que todos os nenos e nenas de Ponteareas poidan desfrutar xogando sen saír das súas parroquias”. Ademais indicou que estas xornadas se realizarán soamente nas casas culturais que comunicaron o seu interese para acoller estes xogos. Todas se realizarán co mesmo horario: de 17.30 h a 19.00 h.\nAdemais da xornada de hoxe, o Centro Cultural de Celeiros ofrecerá máis actividades mañá. Os vindeiros venres 10 e 27 o Centro Cultural de Bugarín recibirá aos pequenos e pequenas. A quenda do Centro Cultural de Arnoso será os días 10 e 28, a do Centro Cultural de Angoares os martes 14 e 21, a do Centro Cultural “Os Muíños de Oliveira” os mércores 15 e 22, e a do Casa Cultural de Prado os venres 17 e 24.\nPara reservar entradas nestas xornadas será preciso contactar coas directiva dos centros culturais. A actividade é de balde e está aberta aos nenos e nenas maiores de 5 anos. O edil de Cultura engade ademais que o setembro de xogos está organizado gardando especial atención ás normas sanitarias.


Ruta do Lixo e dos Muiños río Maceiras - Chapela centro\nO motivo de realizar esta pequena andaina é descubrir os tesouros ocultos nas zonas verdes que ainda quedan no corazón da parroquia. Temos a sorte de conservar, xusto ó lado do centro urbano, muiños de distintas tipoloxías, pequenas fervenzas, pontellas de pedra, lavadoiros, árbores singulares e lugares con fermosas vistas á ría.\nA futura vía verde atravesará o río Maceiras, un destos lugares con tanto interese. Esta senda peonil dará visibilidade e boa accesibilidade a unha zona da parroquia que leva moitos anos marxinada e esquecida.\nOutro obxetivo da andaina é amosar ata qué punto fomos quen de impactar nestas zonas naturais, pois o cauce do río Maceiras está cheo de inxentes cantidades de lixo. A contaminación do tramo urbano do río é especialmente grave, xa que está moi preto da desembocadura do río na praia de Arealonga.\nAgora non é cousa de buscar culpables, se non de facerse conscientes do grave dano feito á natureza e a nós mesmos. Pois a contaminación das augas e das zonas naturais, ó final sempre redunda na nosa calidade de vida e incluso na nosa saúde.\nVivimos nunha parroquia con rúas estreitas, sen beirarúas, polas que é incómodo moverse peonilmente e tamén temos gran escasez de espazos públicos de esparcemento. Estas zonas naturais, son a última oportunidade de Chapela para acadar espazos amables e de calidade, para o disfrute de toda a cidadanía.\nDurante a ruta informarase das propostas da asociación para a rexeneración desta zona. Entre outras actuacións propostas solicítase a recuperación dun sendeiro peonil paralelo ó río.


Revisión como estaba o 26 de abril de 2017 ás 12:28\nRevisión como estaba o 28 de febreiro de 2017 ás 14:27 (editar)\nRevisión como estaba o 26 de abril de 2017 ás 12:28 (editar) (desfacer)\nOs '''XVI [[Xogos Olímpicos]]''' de [] foron realizados na cidade de [[Melbourne]], en [[Australia]], entre os días [[22 de novembro]] e [[8 de [[decembro]], coa participación de 72 estados, representados por 3314 atletas, sendo 376 mulleres.\nPor primeira vez unha das modalidades deportivas dos Xogos non foi realizada nin na cidade nin no [[país]] anfitrión, xa que a [[Hípicahípica]] transferiuse a [[Estocolmo]], [[Suecia]], disputándose cinco meses antes de [[Melbourne]] polo que se impedía a entrada de [[cabalo]]s estranxeiros no país.\nInfelizmente, a [[política]] internacional, extremadamente tensa naqueles días de [[Guerraguerra Fríafría]], foi responsable dos primeiros boicots e desistencias dos [[Xogos Olímpicos]]. A invasión da [[Hungría]] por tropas [[Unión Soviética|soviéticas]] naquel ano causou a desistencia de [[España]], [[Países Baixos]] e [[Suíza]]. Os [[Exipto|exipcios]], [[iraq]]uís e [[Líbano|libaneses]] boicotearon o evento en protesta pola presenza anglo-francesa, intervindo con tropas na cuestión do [[Canal de Suez]].\nTraído desde "https://gl.wikipedia.org/wiki/Especial:MobileDiff/4306901"


Políticos tóxicos: O PP fica só na defensa do cianuro e rexeita a lei para prohibir o seu uso en minaría. Novas. ADEGA, Asociación para a Defensa Ecolóxica de Galiza.\nInicio / Novas / ADEGA Nacional / Políticos tóxicos: O PP fica só na defensa do...\nO grupo parlamentar do PP vén de retratarse hoxe no Parlamento como único defensor do uso do cianuro en minaría. Rexeitou aprobar unha proposición de lei redactada polos ecoloxistas galegos para prohibir o uso deste veleno en calquera mina do país.\nFeijóo e Hernández son agora políticos tóxicos\nCoa burda excusa de que até o de agora, "non morreu ninguén vítima do cianuro nas explotacións mineiras", o grupo parlamentar do PP vén de rexeitar unha Proposición de Lei apresentada polo BNG, apoiada por toda a oposición e redactada polos grupos ecoloxistas galegos, para liberar á cidadanía e ao ambiente dos riscos de usar cianuro en minaría.\nDeste xeito, e malia existiren alternativas menos tóxicas ao cianuro (prohibido en Alemaña, Chequia, Hungría, numerosos estados de EEUU...), o PP desoe as recomendacións do Parlamento Europeo (resolución de 2010) e prefire atender aos intereses das corporacións mineiras antes que á saúde da cidadanía e do medio ambiente.\nOs veciñios e veciñas das comarcas ameazadas por explotacións de ouro e outros metais preciosos, saben agora de que banda fica a Xunta e o PP: Da banda dos mercaderes de veleno e das transnacionais mineiras que poñen o seu lucro por riba da saúde de todos nós.\nCoa vergoñenta decisión de hoxe, o PP cruzou outra volta a "liña vermella" que separa a decencia política e o servizo ao ben común da conivencia cos espúreos intereses das empresas sen escrúpulos. Que lles aproveite o cianuro sres. Feijóo e Hernández!\nProposición de lei prohibición do cianuro


CIG-Administración de Ferrol demanda da Xunta que resolva a situación insostíbel da oficina do rexistro - CIG: Confederación Intersindical Galega\n26 Xuño 2022 12:25\nA CIG-Administración Pública esixe á Xunta de Galiza que se resolva de inmediato a escaseza de medios que hai no servizo público de rexistro e atención á cidadanía do edificio administrativo de Ferrol, e poder así atender a demanda deste servizo.\nA situación, explica a secretaria comarcal da Federación, Carmem Viso, "estase a volver insostíbel tanto o persoal -que ten que recorrer a habilitar números de atención urxente para trámites que doutro xeito quedarían fóra de prazo-, como para os veciños e veciñas, que se vén imposibilitados de acceder de forma presencial ao rexistro da Xunta, pois non hai citas nun período de 15 días, cando a maioría dos trámites teñen prazos moi inferiores".\nNoutros rexistros da Xunta de Galiza, aclara, non acontece esta situación e danse citas cun día ou dous de antelación, tal e como se reflicte neste cadro elaborado pola Federación.\n"A CIG demanda unha vez máis que non se sigan a desmantelar os servizos administrativos públicos na nosa comarca e precarizando a atención a cidadanía, nuns momentos ademais nos que se fai tan necesaria a prestación dos distintos servizos administrativos e poder establecer unha atención próxima e con toda a calidade de recurso humanos e materiais necesarios", asevera Viso.\nA este respecto, salienta que non contar con servizos públicos administrativos para a cidadanía "tamén e unha outra forma de afondar na crise social e económica que padece a nosa comarca".\nPor todo iso, a CIG remitiu un escrito á Xunta demandando que de inmediato se adopten as medidas necesarias para corrixir esta disfunción "que coloca a cidadanía da nosa comarca en situación discriminatoria e, mesmo de indefensión, nas súas relacións con calquera das Administracións", xa que a oficina de Ferrol actúa como rexistro único e na actualidade está a suplir as carencias que se dan no sistema de rexistros da Administración central e, en parte, da Local.


A industria forestal estraga nove mámoas e dolmens nos Ancares - SOCIAL - Sermos Galiza - Diario de intereses galegos\nRedacción 28 febreiro 2019 10:37 h.\nMámoa danada na Campa do Gaiteiro (Navia de Suarna). Foto: Colectivo Patrimonio dos Ancares\nOs feitos foron denunciados perante patrimonio por un colectivo da comarca, Patrimonio dos Ancares. Os danos afectan catro necrópoles existentes entre os concellos de Navia de Suarna e A Fonsagrada.\nPATRIMONIO ANCARES INDUSTRIA FORESTAL EUCALIPTO\nMámoas destruídas totalmente pola acción de maquinaria pesada e outras seriamente afectadas ao se plantar eucaliptos riba delas ou mesmo chantarlles un poste de cemento no túmulo. Os traballos forestais que estes días se desenvolveron nos Ancares deixaron un importante regueiro de danos ao patrimonio, segundo o que o 'Colectivo Patrimonio dos Ancares’ vén de denunciar na administración.\nNove mámoas catalogadas, situadas nun espazo de menos de 10 Km entre o Alto do Restelo e Louxas (concellos de Navia de Suarna e Fonsagrada), sufriron estragos como consecuencia de traballos relacionados co eucalipto e o piñeiro. Os danos afectaron a catro necrópoles existentes nesa zona, onde se conservan 34 enterramentos do período Neolítico, como lembra Patrimonio dos Ancares.\nNa necrópole de Pico do Guencio chantouse un poste de cemento enriba dunha enorme mámoa, ademais de furarlle a parte alta do túmulo. Na necrópole de Peredelo unha tala de piñeiros e transporte con maquinaria pesada danou outras tres mámoas, segundo refire o citado colectivo.\nAdemais, dúas mámoas sufriron importantes danos na necrópole de Campa do Gaiteiro, resultando unha delas “practicamente arrasada” pola maquinaria pesada.\nPor último, e na necrópole de Campa das Penas de Monterrío, estas tarefas danaron o dolmen de Ferreirúas, “única na comarca dos Ancares que conserva practicamente completa a cámara funeraria”, e deixaron dúas mámoas “destruídas totalmente” ao remover terra e pedras do túmulo e plantar eucaliptos.


Introdución á fábrica - Chengdu Cast Acrylic Panel Industry Co., Ltd.\nChengdu Acrylic Panel Co., Ltd (CDA) é unha filial de Monarch Group. Repartindo o soporte técnico líder na industria de Mitsubishi Rayon Co., Ltd. e integrando I + D, produción, fabricación e vendas, CDA produce follas acrílicas baixo a marca Duke, que se atopa nunha posición absolutamente líder no campo da industria PMMA doméstica de China.\nAs solucións de láminas acrílicas de barreira de son, protección ambiental e redución de ruído proporcionadas por Duke aplicáronse con éxito a varios proxectos. Grazas ao alto recoñecemento do mercado, CDA converteuse nun membro de empresas supervisadas no "Atlas estándar de barreira de son na estrada urbana chinesa".\nMitsubishi Rayon Co., Ltd., como socio estratéxico de CDA, ofrece a Duke soporte de tecnoloxía e monómero MMA de clase mundial. Os enxeñeiros seniores de Mitsubishi actúan como asesores técnicos do Duke, sempre controlan todo o proceso de produción e guían no lugar para garantir as follas de acrílico DUKE que satisfagan a calidade internacional. Neste proceso de ensino e aprendizaxe, Duke formou un equipo de investigación e xestión científica estándar internacional.\nSomos unha empresa cotizada, código de accións 002798.\nFinalidade empresarial: Toma o cliente primeiro, procura constantemente a perfección e cumpre cos compromisos\nVisión empresarial: Convértete nunha marca de follas de acrílico de clase mundial.\nVantaxe da produción\nLiña de produción automática de fundición líder internacional e proceso de formulación especial.\nOperación pechada estándar de calidade farmacéutica e operación termostática para garantir a seguridade e fiabilidade do produto.\nO deseño de transporte por gravidade vertical de 20 m garante unha boa calidade e unha produción eficiente.\nConfiguración de filtros especiais de varias capas para eliminar a posible incorporación de impurezas.\nTransportador de pelado mecánico intelixente para garantir un espectáculo de calidade perfecta.\nTécnicas internacionais, equipos avanzados, combinados cun equipo altamente eficiente.


Fotografía e vídeo subacuático: Fotografía e vídeo subacuático | Radio Pontevedra | Cadena SER\nFotografía e vídeo subacuático\nO Club Sotavento organiza por primeira vez a Semana das Actividades Subacuáticas en colaboración co Concello de Pontevedra e o Servizo Municipal de Deportes. Este evento abrangue unha ampla serie de actividades, todas elas relacionadas có mundo submarino\n08/08/2018 - 17:37 h. CEST\nA exposición de imáxes inaugurouse o día 1 de agosto, e poderase visitar ata o 19 do mesmo mes, na Casa da Luz. Contará con diversas charlas abertas, na sala “Os Bolechas”:\n- Proxección do vídeo "El legado de las Rías Gallegas". O día 2 de agosto a partir das 20:00 horas, proxectarase no Teatro Principal de Pontevedra o documental realizado polo director Jorge Candán e producido por Frinsa. A presentación do video correrá a cargo do director do vídeo Jorge Candán e o Director de Sostenibilidade da Empresa Frinsa, productora do documental.\n- Venres 3 a partir das 20:00 horas (Pesca submarina e apnea). Jacobo García e Elías Villar falarán de pesca submarina mentres que da apnea encargarase Diego Calviño.\n-Venres 10 a partir das 20:00 horas (cazafotosub, fotosub e arqueoloxía). Serán Luis Alberto (Luigi) e Héctor Costa, os encargado de falar das disciplinas de imaxe. A continuación Yago Abilleira, tratará o tema "Naufragios do Novo Mundo na Ría de Pontevedra"


Orde do DOG nº 16 do 2015/1/26 - Xunta de Galicia\nDOG Núm. 16 Luns, 26 de xaneiro de 2015 Páx. 3711\nDe conformidade co Decreto 42/2013, do 21 de febreiro, polo que se establece a estrutura orgánica da Consellería de Traballo e Benestar, atribúese á Dirección Xeral de Familia e Inclusión, entre outras competencias, as de exercer as políticas autonómicas en materia de acción social de apoio á familia e infancia, así como as de promover e adoptar as medidas que aseguren a conciliación do traballo e da vida persoal e familiar.\nA Xunta de Galicia ten entre os seus obxectivos a ampliación e mellora na calidade das escolas infantís 0-3 anos como recurso educativo e de prestación de servizo ás familias galegas, que contribúa tanto á corresponsabilidade como á conciliación da vida laboral e familiar. Neste sentido, a constitución dunha rede pública galega de centros de educación infantil 0-3 como proxecto artellado e de calidade en que participen as entidades privadas de iniciativa social é peza fundamental para o logro deste obxectivo. Esta orde de axudas ten como finalidade materializar neste momento de redefinición do modelo da educación infantil 0-3 anos a contribución da Administración galega ao sostemento dos centros existentes e fomentar a mellora da súa calidade.\nA Orde da Consellería de Economía e Facenda do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001, posibilitan a tramitación anticipada dos expedientes de gasto imputables ao capítulo IV no exercicio inmediatamente anterior ao dos orzamentos con cargo aos cales se vaian imputar os correspondentes gastos, sempre que exista crédito axeitado e suficiente no proxecto de lei de orzamentos xerais aprobado polo Consello da Xunta de Galicia que corresponda ao exercicio orzamentario en que se vaia materializar a contraprestación, e supeditada á aprobación e publicación da Lei de orzamentos xerais da Comunidade Autónoma.\nEsta orde adáptase ao disposto na Lei 38/2003, do 17 de novembro, xeral de subvencións (BOE do 18 de novembro), así como ao seu regulamento aprobado polo Real decreto 887/2006, do 21 de xullo (BOE do 25 de xullo) e, así mesmo, adáptase ao disposto na Lei 9/2007, do 13 de xuño, de subvencións de Galicia, e ao disposto no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, tendo en conta, en todo caso, os principios de publicidade, transparencia, concorrencia, obxectividade, igualdade, non-discriminación, eficacia no cumprimento dos obxectivos fixados pola Administración xeral da Comunidade Autónoma de Galicia e eficiencia na asignación e na utilización dos recursos públicos e os demais requisitos exixidos no proxecto de Lei de orzamentos xerais da Comunidade Autónoma de Galicia para o ano 2015.\nAs axudas que se establecen no articulado desta orde financiaranse con cargo á aplicación orzamentaria 11.05.312B.481.3, recollida no proxecto de Lei de orzamentos xerais para o ano 2015, aprobado polo Consello da Xunta de Galicia na súa reunión do 17 de outubro, e o importe destinado a estas ascende a 3.007.822,00 euros.\n2. Co fin de adaptar o seu calendario de apertura ás necesidades de conciliación da vida laboral e familiar dos pais ou representantes legais dos usuarios, as escolas infantís 0-3 prestarán servizo cinco días á semana durante todo o ano, agás os días sinalados como festivos no calendario laboral e, salvo causa xustificada, logo da autorización da Consellería de Traballo e Benestar.\n3. O cumprimento dos contidos exixidos para o proxecto lingüístico, de acordo co Decreto 79/2010, do 20 de maio, para o plurilingüismo no ensino non universitario de Galicia (DOG do 25 de outubro).\n2. Para os efectos desta orde, enténdese por servizo de comedor, cando sexa prestado por persoal do propio centro ou ben alleo a el contratado con tal fin (servizo de catering), incluídos os alimentos. En todo caso, este servizo incluirá o xantar e opcionalmente o almorzo e merenda e/ou cea. Así mesmo, deberá existir a disposición dos pais unha relación semanal dos menús previstos, os cales deberán proporcionar unha dieta equilibrada e axeitada á idade dos/as nenos/as.\n2. No caso de non existir crédito suficiente, non se subvencionarán as unidades de nova creación con respecto ao curso anterior naqueles centros que xa foron subvencionados en exercicios anteriores. Se aínda así, é insuficiente, reducirase a contía das axudas en igual proporción a todas as entidades que resulten beneficiarias.\n3. A contía que se subvencionará non poderá ser por importe superior á diferenza resultante entre os gastos correntes e os ingresos previstos para o exercicio 2015, segundo os datos económicos consignados na solicitude (anexo II).\n1ª. Os/as fillos/as menores, con excepción dos que, con consentimento dos/as pais/nais, vivan independentes destes/as.\n3ª. Os/as fillos/as maiores de dezaoito anos discapacitados cun grao de discapacidade superior ao 33 %.\nb) Tomarase o importe dos ingresos totais da unidade familiar que será o resultado da agregación das rendas do exercicio anterior a aquel en que dea comezo o curso escolar no cal se pretenda que produza efectos (2013), de cada un dos membros da unidade familiar, calculadas por agregación da base impoñible xeral coa base impoñible do aforro, calculadas segundo os criterios establecidos na normativa do imposto sobre a renda das persoas físicas.\n– Atención educativa. Poderán percibir das persoas usuarias os prezos máximos establecidos, aplicando as reducións, descontos e exencións que en función da renda e das circunstancias da unidade familiar se recollen nel. Entenderase que cumpren con este réxime de prezos cando as cantidades cobradas ás/aos usuarias/os non superen, en cómputo anual, a contía que lles corresponda aboar en función da renda da unidade familiar.\n2. Se algún centro presta outro tipo de servizo distinto dos regulados no decreto indicado no punto anterior, só poderá percibir prezo polos relacionados a seguir e coas condicións e contías máximas indicadas para cada un deles, agás aqueles que dispoñan de transporte, que poderán seguir percibindo o importe correspondente.\n– Lingua estranxeira, entendida coma a impartida por persoal con formación específica e titulación oficial nunha aula diferente.\nCalquera outra actividade distinta das anteriores non se considera actividade complementaria senón que forma parte do currículo.\nb) Resumo da memoria do centro do curso escolar 2013/14 (máximo de 20 páxinas).\nc) Acreditación da personalidade e representación do solicitante.\nd) Copia cotexada ou dixitalizada da tarxeta de identificación fiscal.\ne) Proxecto lingüístico do centro.\n2. As entidades que no ano 2014 percibisen axudas para o mantemento da escola infantil 0-3, deberán presentar copia da tarifa de prezos vixente, adaptada ao disposto no artigo 9. As entidades que soliciten por primeira vez estas axudas deberán enviar a tarifa de prezos adaptada ao disposto nesta orde, no prazo de dous meses desde a notificación da resolución favorable. Así mesmo, no caso de que a tarifa de prezos da escola infantil sufra modificacións durante o ano 2015, deberán enviar información destas modificacións no prazo dun mes desde que estas teñan lugar.\nDe conformidade coa Lei orgánica 15/1999, do 13 de decembro, de protección de datos de carácter persoal, os datos persoais recollidos na tramitación desta orde, cuxo tratamento e publicación autorizan as persoas interesadas mediante a presentación das solicitudes, serán incluídos nun ficheiro denominado Relacións administrativas coa cidadanía e entidades. O órgano responsable deste ficheiro é a Secretaría Xeral Técnica da Consellería de Traballo e Benestar. Os dereitos de acceso, rectificación, cancelación e oposición poderanse exercer ante a Secretaría Xeral Técnica da Consellería de Traballo e Benestar, mediante o envío dunha comunicación ao seguinte enderezo: Consellería de Traballo e Benestar, Secretaría Xeral Técnica, Edificio Administrativo San Caetano, 15781 Santiago de Compostela; ou a través dun correo electrónico a sx.traballo.benestar@xunta.es.\n1. As solicitudes, dirixidas á Dirección Xeral de Familia e Inclusión, deberán presentarse preferiblemente por vía electrónica a través do formulario normalizado dispoñible na sede electrónica da Xunta de Galicia, https://sede.xunta.es, de acordo co establecido nos artigos 27 da Lei 11/2007, do 22 de xuño, de acceso electrónico dos cidadáns aos servizos públicos, e 24 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes. Para a presentación das solicitudes será necesario o documento nacional de identidade electrónico ou calquera dos certificados electrónicos recoñecidos pola sede da Xunta de Galicia.\n2. O prazo de presentación das solicitudes será dun mes contado a partir do día seguinte ao da publicación da presente orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo é inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo expira o último do mes.\na) Comprobar que estes reúnen todos os requisitos recollidos nesta orde. De non ser así, requirirase a entidade interesada para que, nun prazo de dez (10) días, emende a falta ou achegue os documentos preceptivos, con indicación de que, se non o fixer así, de acordo co artigo 71.1 da Lei 30/1992, do 26 de novembro, de réxime xurídico das administracións públicas e do procedemento administrativo común, terase por desistida da súa petición, logo de resolución que deberá ditarse nos termos previstos no artigo 42 da mesma lei.\nPresidente/a: a persoa titular da Subdirección Xeral de Familia e Menores.\nVogais: tres traballadores/as designados/as pola persoa titular da Dirección Xeral de Familia e Inclusión por proposta do/a subdirector/a xeral de Familia e Menores, actuando un/unha deles/as como secretario/a.\nInmediatamente antes de redactar a proposta de resolución, cando no procedemento se teñan en conta feitos, alegacións ou probas distintas das aducidas pola entidade interesada, poráselle de manifesto para que, no prazo de dez (10) días, alegue ou presente os documentos e xustificacións que coide pertinentes, de acordo co disposto no artigo 21 da Lei 9/2007, do 13 de xuño, de subvencións de Galicia.\n1. Facendo uso das facultades conferidas no artigo 7.1 da Lei 9/2007, do 13 de xuño, de subvencións de Galicia, a resolución das axudas, por proposta da comisión de valoración, e logo da súa fiscalización pola intervención, correspóndelle á directora xeral de Familia e Inclusión, por delegación da conselleira de Traballo e Benestar.\n3. As resolucións ditadas neste procedemento esgotan a vía administrativa, e contra elas pode interporse recurso potestativo de reposición ante a directora xeral de Familia e Inclusión, no prazo dun mes, contado desde o día seguinte ao da notificación, de conformidade cos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común. En caso de silencio administrativo, o prazo será de tres meses a partir do día seguinte a aquel en que a solicitude se entenda desestimada.\nAlternativa ou sucesivamente poderá interporse recurso contencioso-administrativo ante o órgano xurisdicional contencioso-administrativo competente, no prazo de dous meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa. En caso de silencio administrativo, o prazo será de seis (6) meses desde o día seguinte a aquel en que a solicitude se entenda desestimada.\n1. No momento da xustificación da axuda, que será necesariamente antes do 4 de decembro de 2015, e en calquera caso antes do derradeiro pagamento, o peticionario presentará unha declaración complementaria do conxunto das axudas solicitadas, tanto das aprobadas ou concedidas como as pendentes de resolución, para un mesmo proxecto das distintas administracións públicas ou calquera dos seus organismos, entes ou sociedades segundo o modelo que figura como anexo IV. O cumprimento de estar ao día nas súas obrigas tributarias, coa Seguridade Social e de non ter débedas coa Comunidade Autónoma de Galicia serán comprobadas pola Administración no caso de conceder a autorización prevista no artigo 11.1 desta orde, de non concedela as entidades deberán achegar as correspondentes certificacións do cumprimento das obrigas indicadas.\na) Para aquelas que non superen o importe de 18.000 euros poderá anticiparse ata un 80 % da contía outorgada, e librarase o 20 % restante unha vez presentada pola entidade a documentación xustificativa do gasto realizado na finalidade obxecto de axuda. En todo caso, o importe do gasto xustificado debe ser igual ou superior á axuda concedida.\n1º. Un primeiro pagamento do 25 % da totalidade da subvención, en concepto de anticipo, no momento da súa concesión.\na) Orixinal ou ben copia cotexada de facturas, boletíns de cotización á Seguridade Social, nóminas e demais documentación xustificativa, acompañadas dos xustificantes dos pagamentos efectivamente realizados. En todo caso, as facturas deberán cumprir o disposto no Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación (BOE do 1 de decembro).\nTendo en conta o tipo de gastos, correntes e compras a distintos provedores, aceptarase como xustificación do pagamento o recibo do provedor naqueles supostos en que o gasto sexa inferior a 500 € e que non se correspondan con gastos de persoal.\n2. Cando a actividade concertada con terceiros exceda o 20 % do importe da subvención e o dito importe sexa superior a 60.000 euros, a subcontratación deberá realizarse por escrito e a súa subscrición deberá ser previamente autorizada pola Dirección Xeral de Familia e Inclusión nos termos do número 3 deste artigo. En todo caso, a solicitude de autorización, que deberá estar debidamente xustificada, deberá formularse antes da resolución da subvención.\n3. A resolución de autorización de subcontratación será ditada pola persoa titular da Dirección Xeral de Familia e Inclusión e notificarase no prazo dun mes contado desde a data de presentación da solicitude de subcontratación. Esta resolución porá fin á vía administrativa, contra ela poderase interpor recurso potestativo de reposición no prazo dun mes, ou ben poderá ser impugnada directamente ante a orde xurisdicional contencioso-administrativa nos termos previstos na Lei 29/1998, do 13 de xullo, reguladora da xurisdición contencioso-administrativa.\na) En relación coas solicitudes de novo ingreso para o curso 2015/16:\n2º. Remitir á xefatura territorial da Consellería de Traballo e Benestar da súa provincia, antes do 5 de xuño de 2015 a relación de solicitantes de prazas do centro que se encontren en lista de espera para o curso 2014/15 e que, pola súa vez, optan polo programa Cheque infantil. A esta relación xuntaranse as solicitudes de axuda do programa Cheque infantil efectuadas polos solicitantes, segundo o modelo que figura no anexo V.\ne) Enviar á Dirección Xeral de Familia e Inclusión antes do 31 de xaneiro do exercicio seguinte a documentación:\n2º. Unha relación do alumnado do centro relativo ao curso 2015/16, onde se indique a seguinte información:\n• Nome da/o nena/o.\ng) As entidades que soliciten por primeira vez estas axudas, no caso de resultaren beneficiarias, deberán adaptar os prezos da escola infantil 0-3 ao disposto no artigo 9, no prazo de dous (2) meses desde a data de notificación da resolución de concesión da axuda.\ni) Dar adecuada publicidade ao número de solicitudes de praza recibidas e o baremo aplicado para a súa selección a través do taboleiro de anuncios do centro e da páxina web, no caso de que dispoñan dela.\n1. O incumprimento pola entidade beneficiaria de calquera requisito, obriga, condicións e demais circunstancias tidas en conta para o outorgamento da subvención dará lugar ao inicio do correspondente expediente de reintegro que poderá finalizar, de ser o caso, coa resolución de reintegro da subvención concedida con indicación das cantidades que se deberán reintegrar mais os xuros de mora desde o momento do pagamento da axuda.\na) Cando se obteña a subvención falseando as condicións requiridas para iso ou ocultando aquelas que o impedisen.\nd) Cando se dea algún incumprimento das obrigas recollidas no artigo 18, procederá o reintegro de entre o 2 % e o 80 % da axuda percibida, de xeito proporcional ao grao de incumprimento, tendo en conta o número de alumnos afectados e o período do ano durante o que se producise.\nDe acordo co disposto no artigo 3.1 da Orde da Consellería de Economía e Facenda do 11 de febreiro de 1998, a tramitación anticipada poderá chegar como máximo ata o momento anterior ao da disposición ou compromiso de gasto. Así mesmo, segundo o establecido no artigo 5 da devandita orde e no artigo 25 do Decreto11/2009, do 8 de xaneiro, polo que e aproba o Regulamento da Lei de subvencións de Galicia, todos os actos de trámite ditados en desenvolvemento desta orde se entenden condicionados a que, unha vez aprobada a Lei de orzamentos xerais da Comunidade Autónoma de Galicia para o ano 2015, subsistan as mesmas circunstancias de feito e de dereito existentes no momento da súa produción.\nA concesión das axudas reguladas nesta orde terá como límite global o crédito asignado nos orzamentos para estes fins. En todo caso, as actuacións que se van subvencionar deberán realizarse dentro do exercicio económico 2015.\nApróbase a delegación de competencias na directora xeral de Familia e Inclusión, ao abeiro do establecido no artigo 7.3 da Lei 9/2007, do 13 de xuño, de subvencións de Galicia.\nAutorízase a directora xeral de Familia e Inclusión para ditar as disposicións necesarias para o desenvolvemento desta orde.\nA) Solicitudes de renovación de praza das/os nenas/os matriculadas/os no curso 2014/15.\nB) Solicitantes cunha/cun irmá/n con praza adxudicada (renovada ou de novo ingreso para o curso 2015/16).\n1º. Situación sociofamiliar:\n2º. Situación laboral familiar:\n– Nai: 6 puntos.\n– Pai: 6 puntos.\n3º. Situación económica:\n– Inferior ao 30 % do IPREM: + 4 puntos.\n– Entre o 30 % e inferior ao 50 % do IPREM: + 3 puntos.\n– Entre o 50 % e inferior ao 75 % do IPREM: + 2 puntos.\n– Entre o 75 % e inferior ao 100 % do IPREM: + 1 punto.\n– Entre o 100 % e inferior ao 125 % do IPREM: - 1 punto.\n– Entre o 125 % e inferior ao 150 % do IPREM: - 2 puntos.\n– Entre o 150 % e ao 200 % do IPREM: - 3 puntos.\n– Superior ao 200 % do IPREM. - 4 puntos.\n▪ En caso de obter igual puntuación, terán preferencia en primeiro lugar as solicitudes de xornada completa con servizo de comedor sobre as solicitudes de media xornada, e despois a renda per cápita máis baixa.\n▪ Para os efectos desta orde están a cargo da unidade familiar as persoas que convivindo no mesmo domicilio, teñen ingresos inferiores ao indicador público de renda de efectos múltiples (IPREM) vixente.\n▪ No caso de ausencia do fogar familiar de ambos os dous membros parentais adxudicarase a puntuación máxima nas epígrafes 2º e 3º do baremo.


07 Maio 2010 13:42\nO Concello de Ares vén de poñer en funcionamento por terceiro ano consecutivo o servizo de aluguer de bicis, BicicletARES, que se manterá operativo ata o vindeiro mes de outubro. Como en ocasións anteriores, as estacións nas que se poderán recoller e depositar as bicis, nos seus horarios de apertura, son a Alianza Aresana, o Náutico e, a partires do verán, a oficina de Turismo, o Club de Tenis de Redes, o CIRS de Cervás e o Outeiro de Chanteiro.\nAs taxas que rixen o aluguer e que foron aprobadas en 2008 sen que ata o momento se produxera suba algunha, son de 2,5 euros por persoa polo aluguer dunha bicicleta durante medio día, e de 4 euros polo día completo. No caso de grupos formados por tres persoas ou máis, as tarifas son de 1,5 euros por medio día e 3 por día completo.\nO Concello de Ares, que se encarga do mantemento deste servizo, conta cun total de 30 bicis de todos os tamaños e para as diferentes idades, ademais dos correspondentes complementos regulamentarios, como cascos –incluso pata bebés-, chalecos reflectantes ou cestos.\nBicicletARES é unha iniciativa enmarcada dentro do Plan de Dinamización Turística da Deputación Provincial coruñesa.


"La niña Chole" e o astronauta probe\nO outro día cumplíase o cabodano do motoclube ó cal pertezo e do que xa che falei outras veces. Sí,oh, o Mototurismocoruña.\nBen, como o acontecimento había que celebralo , demos en organizar unha concentración motorística internacional aquí na Coruña con un montón de actividades, non só de carácter deportivo ,se non tamén de caráter gastronómico.\nNas de carácter deportivo incluíase unha bonita ruta pola costa coruñesa ata Mugardos. A cousa prometía. Íamos bordear a Ría da Coruña, a de Sada e finalizaríamos na beira Sur da de Ferrol .\nO caso é que por compromisos deportivos de carácter mariño non puiden estar nas actividades realizadas o primeiro día da festa; pero o meu padriño sacoume a promesa de contar conmigo para a ruta ata Mugardos do segundo día.\nMirei as previsións do tempo e ainda que anunciaban nubrados pola costa Norte, non daba indicios de chuvia. Mellor para min, xa sabes que non gosto nada de conducir ca moto en mollado, salvo que me pille de camiño que enton hai que aguantar e tirar para diante.\nE chegou o día da romería. Ó soar o despertador oín a través dos cristais da miña xanela un golpeteo que non me gustou nada. Subín a persiana e, sí, estaba chovendo. Pero non chovendo con intención de parar, non. Estaba chovendo en serio.\nNese momento maldecín o día en que lle prometín ó meu padriño que non ía faltar á ruta de Mugardos. Tíñame collido, e ben collido. Él sabía de sobra que unha promesa miña é firme , e tiña que pasar algo moi gordo para que me desdixera. Maldita educación pública!!.\nTotal, que visto o visto, decidín quitar do armario o traxe de augas que mercara en Andorra , e que nunca me atrevera a poñer por mor da pinta horrenda que teño con él... e polo cachondeo que habería no vecindario cando me visen así.\nUn home é un home, e un jato un bicho!Hai que tirar pa diante. Xa está. Enfundado no meu traxe, ollei desde dentro do meu portal agardando a que non houbera ninguén na rúa. E quen coño ía andar pola rúa ca que estaba caendo. E saín rumbo á miña garaxe, con tan mala pata ,tu; que xusto cando me dispoñía a cruzar . na esquina para un Mercedes SLK bermello que se me fixo coñecido. Sí,oh, era o Mercedes da miña veciña ?La Niña Chole?. Xa a coñeces, é a vertixinosa mulata que vive no portal a carón do meu, e pola que todos os machos da redonda suspiramos en estrepitoso silencio.\n?La Niña Chole? aparcou como lle cadrou e baixou a todo correr cara o portal, cruzándose conmigo o tempo suficiente para verme a cara e seguir correndo mentres se escarallaba a moi... Eu xa non sabía onde meterme. E ela entre argalladas ainda acertou a remachar o clavo: (léase con acento caribeño) ?Aaay mihijito si pareses un astronauta de un pais pobreeee...jajajajajaja?.\nA miña autoestima (ou máis ben debería dicir motoestima) que xa non era moita ficou un grao máis abaixo mentres que calibraba que as miñas posibilidades ca ?Niña Chole?, que antes oscilaban entre cero e 1, agora tendían escalofriantemente a cero. Diosss , que ingrata é a vida ás veces!!\nXa na garaxe axusteime o casco ,encendín a miña moto e mentres agardaba que o motor tomase temperatura, comprobaba como a miña xa estaba bastante quentiña despois do inesperado encontro ca miña veciña.\nSaín con coidadiño e sentindo os goteiróns caendo enriba do casco. Fun avanzando ata o semáforo na esquina da miña rúa .Alí torcín e poucos metros máis aló xa estaba todo o mundo agardando.\nA cousa era moito máis grande do que pensaba. Motos, motos,motos e máis motos. Polo que dicían eramos uns 170 entre pilotos/as e copilotos/as. E non o vas creer , pero a organización xa o tiña todo previsto, verás: Ó longo da ruta acompañandonos ían varias motos da cos pilotos ataviados cun chaleque deses amarelos , de xeito que non había cruce nen rotonda na que o tráfico non estivera previamente parado ata que pasabamos nos. E detrás como vehículo escoba viña o meu mecánico de cabeceira. Eso queiras que non , dábame un pouco de tranquilidade. En caso escarallar algo xa non tería que pagar a grúa.\nVes, quen non se consola é porque non quere.\nSaímos da Coruña chovendo , e neniño, non había traza de que fora a parar. Eu ía atentísimo a non pisar as liñas brancas do asfalto non fora a ser o demo..., e a un ritmo máis que prudente.\nXa me coñeces, cando vou na moto gosto de disfrutar da viaxe e non me arde a man dereita para darlle ?jas?. Imaxinate ca que estaba caendo...\nO mellor de todo pasar dos semáforos e dos cruces. Neniño que ?orjanisasión? que luxo, tu.\nEu ía paseniño , e fixándome na Electra Glide (sí, leíches ben, unha Harley) que ás veces ía diante miña e me marcaba o que eu ía atopar uns metros despois. Pero do da Electra cansouse do meu ritmo e perdino de vista xusto cando a miña roda traseira me fixo o primeiro extrano da mañán. Por fortuna, por sorte ,ou porque sí ; non me fun ó chao. Recuperado do susto seguía como podía a ruta e veía polo meu retrovisor que ainda os/as había máis lentos que min. A honra ainda non estaba perdida.\nSeguía a chover cando baixábamos cara o Pedrido. E xusto nunhas curvas anteriores algún amable operario se entretuvo a tarde anterior esparcindo aleatoriamente gravilla. Claro , como ca choiva non era suficientemente divertido había que engadirlle un aliciente máis. Outro extrano da roda de atrás. Como xa perdera a conta dos que me fixera, queiras que non acabei pillándolle o puntiño e o susto ficaba disminiuido.\nAsí ía tan tranquilo cando observei que un dos amables membros da organización ó adiantarme debía sofrir algunha pèrdida de potencia na súa moto, porque non paraba de remar ca súa manciña nun intento vano de acadar maior velocidade,supoño eu.\nProbe home, pensei. Tanta auga, e a tensión de estar pendente dos cafres que imos polo medio estalle a pasar factura... que mala pata, oh.\nAinda habería algunha vez máis que volvería a ver a este infortunado que, mira ti como estaba, que ca moto parada no arcén, non paraba de bracexar. Que màgoa para a súa familia. Desde aquí vaia o meu desexo dunha moi pronta recuperación.\nEso seguro que che foi do estres. Mesmo cunha semán nun balneario xa está novo.\nEu, ainda non sei como, pero seguía sobre a moto e sen romper nada!! Ó chegarmos a pertiño de Betanzos, e dado o carid que tomaba a cousa, a organización decidíu variar a ruta e acortala para evitar máis molladura. A min a auga non me entrou; pero suaba ,dentro do traxe de astronauta probe, que parecía que ía nunha sauna con rodas. Ben, como che dicía, alí en Betanzos optaron por desviarnos cara o restaurante onde íamos celebrar o fin de festa, acortando a ruta en evitación de males maiores. Que queres que che diga, creo que foi unha decisión intelixente. De todos os xeitos ,a posteriori enterámonos de que houbo factores espureos (relacionados ca falta de seriedade do Dpto. De Turismo do Concello de Mugardos); pero eso neno, sonche cousas que non me corresponden a min dirimir.\nTotal, que chegamos ó restaurante onde íamos xantar, e xa nos tiñan disposta unha carpa con pinchos variados para entreter a espera. Eso é organización, sí señor!.\n...E ,claro, a lei de Murphy non podía faltar. Chegamos, aparcamos...(daba gloria ver o aparcamento con todas as motos , desde sinxelos escuters ata a Electra Glide... cada un vai á feira co que ten) , e ahi vai: Para de chover. E non só para de chover, se non que empeza a quentar o sol de moito raio,tu.\nQuen máis ,quen menos aproveitou para poñer a roupa a secar ,mentres máis ben máis que menos empezamos a ciscarnos en Pemán e en Meteogalicia punto es.\nComentarios (1) - Categoría: Xeral - Publicado o 21-06-2007 18:54\nLarra, o galego e a quinta columna\nO outro día viña eu de facer unha das probas clínicas para que me digan que xa estou ben.\nSaín á rúa e topei con Carlota, sí oh, a amiga de Xacobo que ía arreglar uns asuntos á súa Consellería e ó final acabamos no bar do edificio dos Novos Ministerios. Total, como xa tiña a mañán perdida decidín aceptar a invitación dela para que a acompañara e subimos á primeira planta onde tiña que solventar un problema na Consellería de Educación, á sazón a Consellería á que ella pertece a pesares dos meus consellos de que buscara unha profesión decente.\nEu, nunca estivera alí e para mín ía ser como unha especie de safari burocrático.\nA primeira impresión foi estupenda. Ó longo dun corredor abríanse a esquerda e dereita os despachos todos diáfanos e claros cos/as funcionarios a currar dentro de cada un deles. Anda que a ver se vai ser certo esto do cambio político e agora a administración trata como persoas ós/às administrados/as...\nComenteillo a Carlota mentres íamos avanzando , e ela sorríu maliciosamente. Uns cantos pasos máis aló chegamos a un deses despachos diáfanos onde tres funcionarias xa talludiñas e un funcionario estaban enfrascados ellas nunha animada tertulia sobre o vestido que lucíu na última emisión Ana Rosa Quintana (sí,oh, a do programa ese con nome militar: ?AR?); e o funcionario macho non quitaba ollo ó solitario que libraba contra o seu computador.\nAgora entendín o sorriso de Carlotiña.\nNa porta deste despacho poñía: ?Atención ó público?.\nBen, pensei para min, seguro que dilixentemente deixan o que están a facer e nos atenden... Aaaah!, craso error. Despois de facernos ver e ouvir repetidamente, decidimos entrar no despacho e dirixirnos a unha das tertulianas que en correcto español se dirixíu a nos para dicirnos que non a interrumpiramos, que estaba ocupada!!!.\nEu, sorrín e pensei que todo seguía igual que na época de Larra... e no tocante á normalización lingüística... ja, ja, ja. E esto, meu amigo sucedía na Consellería de Educación; que como o seu propio nome indica debería dar exemplo de boas maneiras.\nBen, ós dez minutos de escoitar a tertulia decidín ollar fixamente para unha das tertulianas ata facela sentirse incómoda. Nada , tu. Eso son máis cunchas que unha tartaruga centenaria. A tía notouno e evitaba coidadosamente ollar para min con todas as súas forzas, mentres que no reflexo da pantalla do seu computador a veía pugnando por non deixarse vencer pola curiosidade.\nNo entanto , Carlota estaba botandolle unha man no solitario ó probo funcionario que xa farto, e sen levantar a vista exclamou:?nnssscccchhhtttt... a ver que quieren. No ven que estoy ocupado??. Carlotiña, xa máis afeita a este ambiente que min expúxolle o motivo da visita , e o amable funcionario ergueu o cu da silla non sen antes apagar a pantalla e facendonos ver a incomodidade que lle causabamos. Xúroche que por un momento, pensei que o que lle pasaba era que tiña os ovos de chumbo, tu.\nCoarente minutos máis tarde, as nosas amiguiñas tertulianas seguían a súa teima e nos xa saíamos cos documentos que Carlota precisaba. Mais , hete aquí, que na nosa saída da planta 1, ala Norte do Edificio dos Novos Ministerios, Carlotiña ía enseñarme o cerne do cacarexado cambio de goberno na Galiza.\nEmpezamos a pasear polo luminoso corredor cos despachos e ela empezou a leer os carteliños dos nomes que había en todos e cada un dos despachos deses señores que , á sazón desempeñaban agora cargos de inspectores de educación.\nNeno!, todos, sen excepción foron altos cargos nas distintas consellerías e lexislaturas do Partido Popular en Galiza!!. Alí estaban nomes como o do anterior presidente da Diputación de Pontevedra, o de ex Director Xeral de turismo, o anterior conselleiro... etc, etc,etc. Toda unha ?quinta columna? dentro do actual governo!!!.\nE , o que é peor, según che me dixo Carlotiña, é que nas outras Consellerías acontece exactamente o mesmo.\nJoeeeer, tu; eso sí que é facer ben as cousas!! .\nEn agradecimento ós servicios prestados posto de traballo cómodo, con bo soldo e blindado de por vida!!!\nAgora empezo a entender as sutìs diferencias no emprego dos Fondos Europeos de Cohesión entre Irlanda e Galiza...\nNas próximas eleccións penso votar á empresa constructora que mellor programa presente... dos políticos xa non che me fío.\nComentarios (1) - Categoría: Xeral - Publicado o 13-06-2007 20:36


X Premio Literario “Carlos Casares” do Liceo de Ourense | Fundacion Carlos Casares\nPor décimo ano consecutivo, o Liceo de Ourense organiza o Premio Literario “Carlos Casares” na modalidade de Microrrelatos. Dotado con 1.500 euros de premio e organizado polo Liceo de Ourense, as persoas interesadas poden presentar ata tres inéditos en calquera das linguas oficiais de Galicia.\nO traballo ou traballos, cuxa extensión non debe superar os 1.500 caracteres, deben presentarse por quintuplicado antes do 13 de maio de 2011 na Secretaría do Liceo de Ourense. Tras valoración por parte do xurado, o premio outorgarase nun acto literario no marco das Festas do Liceo, que se celebrará\no 27 de maio.\nEnlace: Bases X Premio Literario “Carlos Casares”\nCertamesLiceo de Ourense\ntodo o día Exposición “O principiño ao redo... @ Biblioteca Pública Valle-Inclán\nExposición “O principiño ao redo... @ Biblioteca Pública Valle-Inclán\nAbr 1 – Abr 25 todo o día\n7:30 PM Estrea da curta “Luz de contra” @ Casa das Campás\nEstrea da curta “Luz de contra” @ Casa das Campás\nMai 2 @ 7:30 PM – 8:30 PM


Fálame de San Sadurniño - Os Andrade contra o Mosteiro do Pedroso\nOs Andrade contra o Mosteiro do Pedroso\nAo finalizar a Guerra Civil castelá, o rei Enrique II “precisaba” de mais rendas e recursos para a exhausta tesourería real. E como acontece case sempre, aplícase unha solución ben coñecida: aplicar subas e novos impostos reais a todos os seus vasalos. O bando gañador da guerra fraticida, e dicir, a beneficiada “nova nobreza”, entre eles Fernán Pérez de Andrade, o mais sólido apoio do rei de Castela en Galicia , apréstase a servilo con dilixencia.\nO “apoderado” dos Andrade en Naraio, o fidalgo e prestameiro Rodrigo Esquío, comeza a esixir novas rendas e impostos a todos os vasalos do Val de San San Sadurniño; algúns deles pertencen ao Mosteiro do Pedroso. Os habitantes do Couto do Pedroso –entre eles as parroquias de Bardaos, Monte e San Sadurniño- gozaban de inmunidade nos impostos reais por un privilexio do rei Alfonso XI en agradecemento pola participación de fidalgos e labregos do Couto do Mosteiro na batalla do Salado en 1340. Mais os esbirros de Fernán Pérez de Andrade eran insaciábeis; os veciños que negaron a pagar, foron presos e amoreados nas mazmorras do Castelo de Naraío.\nO indignado prior do Mosteiro de Pedroso, Gómez Fernández, chegará coas súas protestas ante o mesmísimo rei nun escrito de 1376. Unha sentenza do xuíz Martín Eanes ditada en Santiago o 3 de febreiro de 1377, daralle a razón aos vasalos do Pedroso, polo momento o mosteiro aínda é forte e as cousas semellan voltar ao seu rego, mais só en aparencia ata uns anos mais tarde.\nDescarga a sentenza contra os Andrade. Na fotografía o xabarín, símbolo dos Andrade na ponte da Ferraría en Naraío.\nSartego de Rodrigo Esquío en San Martín de Xuvia\nPosesións do mosteiro do Pedroso no concello de San Sadurniño en 1544\nSentenza de 1377 á favor do Mosteiro do Pedroso\nBreve historia do Mosteiro do Pedroso, por Enrique Cal Pardo\nTemas: castelo de Naraio, Naraío, Pedroso, conflitos


Arquivos municipais | Galicia Digital\nCelebrouse días atrás un xuízo no Carballiño contra un exalcalde e catro rexedores máis no que tiveron que declarar ao pé de 60 funcionarios municipais. Unha das funcionarias declarou que "no arquivo do Concello pode entrar calquera, non ten unha grande dificultade. Desde a rúa podería entrar calquera e non se decataría ninguén". Total, que aquel arquivo era un pendello. Tanto, que ela presenciou "como a documentación era tirada en carretillas ao camión da brigada de obreiros". Eu pensei que exemplos coma os descritos xanon existían. Pero si que os hai.\nLembro como no Concello de Redondela os funcionarios accedían ao faiado da Casa do Concello e desde alí guindaban os expedientes a través dun ventanuxo que daba á torre anana almeada, porque no termpo da súa construción non houbera diñeiro para poñer unha fileira máis de perpiaños segundo me contara o construtor. Nunca vira tal na miña vida. Ali estaban esparexidos polo chan empoeirado centos de expedientes .\nNun réxime dictatorial os arquivos non existen, porque os cidadáns apenas tiñan dereitos fronte ás administracións. Lembro ben cando o 23 de decembro de 1981, chovendo a cachón embarcamos nunha chalana remada por Tolín, o gardían da Illa de San Simón, Pedro López, o xornalista Fernando Ramos, os concelleiros Lino Velo e Xurxo Martin e máis servidor. Despois de superar moitos atrancos burocráticos conseguira eu a autorización para facermos tal visita coa esperanza de atoparmos algunha documentación do penal. Non había nada, fora todo expoliado. Decepcionados, de volta para o peirao lembrei o que me contara un amigo que estivera preso ali. Dei volta. collín un pau e remexín a terra onde el me dixera que durmían. Ali estaban centos de pregos grandes de papel que os presos utilizaban como illante para evitar a humidade da terra. Era un ha documentación que daba conta das biografías dos que permanecían en corentena cando a illa funcionaba como Lazareto.\nHai catro anos a Fundación Olga Gallego publicou as actas das "II Xornadas Olga Gallego de Arquivos". Nas conclusións díse que a situación dos arquivos municipais dista moito de ser boa. Agás unha nómina de arquivos ben atendidos e organizados, a gran maioría deles non está en boas condicións.Quedaron curtos no diagnóstico. Como o arquivo do Carballiño hai moitos máis. Diso dou fe.\nQue diferenza co celo que poñen os rexedores das autarquías locais portuguesas. Os que se acheguená vila raiana de Monçao, pódeno comprobar; non deixen de visitar o Arquivo da Cámara situado nun histórico edificio pacego recentemente rehabilitado para tal finalidade. Nin Vigo, a primeira cidade galega, ten senmellantes instalacións.\n(Xosé González Martínez é Presidente do Foro E. Peinador)(


Xinzo acollerá a segunda edición do seu curso para director de banda\nFORMACIÓN - MÚSICA\nTerá ponentes internacionais de primeiro nivel como o director de orquestra Nigel Douglas Bostok\nXinzo de Limia volverá acoller, por segundo ano consecutivo, un curso oficial da Universidade Nacional de Educación a Distancia. Trátase do Curso de Iniciación á Dirección de Banda de Música, que este mes de outubro inicia a súa segunda edición na Escola Galega de Dirección de banda da capital limiá.\nA actividade formativa será de carácter presencial e se desenvolverá entre os días 12 de outubro de 2018 e 10 de marzo de 2019. Cun total de 70 horas lectivas, o curso engloba as técnicas de estudo, análise e orquestación con diferentes profesores especialistas na materia.\nO obxectivo principal desta formación é fomentar o estudo da dirección orquestral, ademáis de ofrecer recursos técnicos e artísticos para o desenvolvemento da condución de grupos instrumentais.\nO curso estará ademáis recoñecido con 2 créditos ECTS e 4 créditos de libre configuración. O coordinador será o director José Luís Tielas Santiago, quen ademáis coordina a Escola Galega de Dirección de Banda e está dirixido a músicos de calquera especialidade instrumental en posesión do Grao Profesional de Música ou unha titulación equivalente.\nAdemáis de contar con profesorado de primeiro nivel procedente de diferentes conservatorios profesionais de Galicia, esta edición contará tamén con prestixiosos ponentes internacionais como o director de orquestra Nigel Douglas Bostok; o profesor do Instituto Superiore Europeo Bandístico (ISEB) de Trento (Italia), Andrea Loss; ou o profesor de Dirección de Orquestra de Vento no Conser vatorio de Maastricht (Holanda), Jan Cober.\nXinzo de Limia consolídase así como sede dun dos cursos de formación musical superior máis importantes deste país.\nNueve núcleos de Sandiás cuentan ya con fibra óptica\nVilar de Barrio, Sarreaus y Xinzo claman más vigilancia


Polas terras da D.O. Valdeorras - GALICIA\nA comarca de Valdeorras é unha zona de gran contraste xeográfico. Combina a súa proximidade a Pena Trevinca, coñecida como “o teito de Galicia”, coas súas profundas concas fluviais, polas que discorre o río Sil e os seus afluentes.\nNa súa terra vermella e arxilosa a vide séntese cómoda. A lousa non só adorna os tellados de edificacións tradicionais, senón que compón un solo apto para a maduración da uva. Esta, convertida en viño, bótase a durmir baixo a terra, nas mesmas covas que escavaban os romanos hai séculos buscando ouro.\n- Pazo do Castro. www.pazodocastro.com\n- Adega de A Coroa. www.acoroa.com\nPazo do Castro - Adega Pazo dos Florez\nRetallos de historia medieval\nPropoñémosvos unha ruta pola comarca e o Val de Valdeorras, modelado polo paso do río Sil entre montañas. A localidade do Barco de Valdeorras preséntase como punto estratéxico para explorar esta terra. Recomendámosvos chegar ao aloxamento elixido a primeira hora da tarde. A oferta hoteleira é variada, tanto na propia vila como nas súas parroquias.\nDa tradición dos pazos aos tratamentos de viñoterapia\nHoteis, casas e pazos gardan retallos da historia medieval desta cidade, polo que merecen unha visita. É o caso do Pazo dos Flórez ou Pazo do Castro, convertido en hotel. Está situado no lugar coñecido como Vila do Castro, a cinco minutos do centro, na parte alta do Barco de Valdeorras. Dende aquí ofrécese unha ampla vista sobre a chaira na que se asenta esta gran poboación. En 1630 D. Pedro Losada e Quiroga mandouno construír para fundar o seu morgado regular.\nChama a atención o seu aspecto orixinal, diferente ao resto dos pazos galegos. Recíbenos a súa fachada con seis arcos de pedra vermella do país sobre un amplo soportal e os seus tellados cubertos de lousa, sinal de identidade da comarca, cuxa actividade económica xira arredor da súa extracción. Declarado edificio histórico-artístico xunto coa súa capela, foi habilitado como hotel-monumento de catro estrelas. No seu interior conserva o mobiliario, a decoración e obras de arte orixinais. Curioseade no seu contorno e descubriredes nunha palleira anexa un pequeno museo de carruaxes e aparellos de montar.\nSe chegáchedes cedo poderedes aproveitar e engadirlle á tarde un pouco de relax no spa do pazo. Envolvementos ou masaxes en aceites extraídos da uva son algúns dos tratamentos de viñoterapia que nesta zona integran a proposta arredor do amplo mundo do viño e a súa cultura.\nO botelo, as castañas e os cogomelos predominan nos menús do territorio\nE, para cear, a oferta de restauración é moi ampla. Ante o menú lembrade o refrán que escoitaredes aquí: “Do mar, o mero; do Barco, o botelo”. O botelo é un elaborado da matanza do porco, todo un agasallo para o padal. Outros produtos recoñecidos da zona son as castañas, que están a ocupar un posto de honra na cociña actual de Valdeorras, xunto coa gran riqueza micolóxica dos seus montes. Na copa encaixarán á perfección tanto un tinto de mencía como un branco de godello, da Denominación de Orixe Valdeorras..\nViñedo en Valdeorras\nDe adegas na Rúa\nA mañá dedicarémola a coñecer a fondo os viños da Denominación de Orixe Valdeorras, da man dos seus adegueiros, nos propios viñedos.\nDesprazarémonos en coche ata o veciño concello da Rúa, onde se sitúa o maior número de adegas adscritas á denominación. Seguimos a N-120 e logo o desvío indicado á localidade. No cuarto de hora aproximado de traxecto, a súa beleza vai revelándose ante nós. O curso encaixado do Sil que viñamos seguindo ensánchase aquí de tal maneira que forma aos pés da Rúa o encoro de San Martiño, espazo de gran valor natural pola súa flora e fauna e cuxo interior contén varias illas.\nOs adegueiros móstrannos os segredos dos seus caldos\nSon moitas as adegas da zona que merecen a nosa atención pola súa gran singularidade, así que dedicaremos boa parte do día a visitalas e conversar cos adegueiros sobre as variedades, o cultivo da viña, a poda, a vendima, a elaboración, o clima, os solos ou calquera aspecto que desexemos coñecer sobre o vínculo desta terra co viño.\nPola mañá poderemos acompañar aos adegueiros de Alán del Val ata a finca A Costiña, para ver as cepas de brancellao, orientadas ao sur nun terreo cunha marcada pendente. Baixo este solo de lousa, que facilita a permeabilidade e a absorción da calor solar, a maduración da uva será a idónea. Así é como esta adega elabora un viño exclusivo de parcela, con botellas numeradas que acaban nas mesas dos mellores restaurantes.\nMáis tarde descenderemos ata a cova-adega denominada “A Mina”, construída no século XVIII e restaurada respectando todos os seus elementos estruturais. É aquí onde a Adega Joaquín Rebolledo madura os viños de crianza dun xeito natural, afastados do ruído e a unha temperatura e humidade sempre constantes. Nestas habitacións de pedra baixo a terra permanecen as barricas ata que os enólogos consideran que é o momento ideal para que os seus caldos saian ao mercado.\nOs restaurantes da Rúa non descoidan os produtos típicos da zona como o botelo ou a androlla, a empanada de costelas, as anguías de río, o cabrito asado ou as carnes de caza.\nUnha adega asentada sobre un antigo castro romano\nDespois de xantar podemos subir ata o monte da Coroa, onde se asentaba un antiguo castro romano e hoxe faino a adega do mesmo nome. Os seus propietarios reconstruírona sobre unha edificación de máis de 300 anos de antigüidade, empregando só materiais autóctonos como lousa, pedra, madeira e barro.\nOs ollos escaparánsenos de inmediato cara a unha pequena construción circular de pedras irregulares coroada por unha cheminea. Trátase do respiradoiro que usa a cova, oculta baixo os seus pés. Aquí ten lugar o proceso de fermentación deste ouro líquido que é o godello. A maxia e misterio do lugar aumentará ao coñecer que a 300 metros ao norte os romanos escavaban esta montaña para obter ouro e que a 200 metros ao sur cruzaba a Vía Nova, calzada romana número XVIII no Itinerario de Antonino, que comunicaba Astorga coa cidade portuguesa de Braga.\nUn paseo pola natureza\nSe ao rematar o percorrido cos adegueiros aínda non é moi tarde, aconsellámosvos pasear polo espazo verde do Aguillón, que rodea o encoro de San Martiño por toda a marxe dereita do río Sil ao seu paso pola Rúa. É o balcón perfecto para observar as aves que veñen aniñar aquí. Entre elas téñense rexistrado máis dunha ducia de familias distintas de patos.\nPara cando sexa a hora de cear, se decidides facelo na Rúa, o codillo de porco é unha das especialidades polas que se distingue o concello, que exalta este prato nunha feira gastronómica anual.\nDos templos románicos ás modernas tecnoloxías de elaboración do viño\nAntes de iniciar o regreso podedes dar un último paseo ata o Mosteiro de Xagoaza, que na súa orixe foi priorado dos cabaleiros Templarios, e a igrexa de San Miguel, onde na parte superior se distingue unha Cruz de Malta labrada na pedra.\nEn pouco máis de media hora dende o centro do Barco de Valdeorras alcánzase este fermoso conxunto medieval dos séculos XII e XIII, que trala súa restauración alberga as modernas instalacións da Adega Godeval, que podemos visitar. A arquitectura románica destas construcións e un contorno natural case virxe transportarannos a un tempo pasado. Pola contra, o interior da adega incorpora as máis modernas tecnoloxías para elaborar un viño monovarietal de godello ao amparo da Denominación de Orixe.


Nadal con "El lago de los cisnes" en Lugo - Viva Lugo\nBALLET NACIONAL RUSO, TRINTA ANOS ACTUANDO NOS MELLORES ESCENARIOS DO MUNDO\nO Ballet Nacional Ruso, compañía de referencia mundial dirixido por Serguey Radchenko presenta un dos grandes títulos de P. I. Tchaikovsky “El Lago de los Cisnes”, cun corpo de baile de 40 bailarins e virtuosos solitas.\n21/12/2021 – 20:30 horas- Gustavo Freire\nMercar entradas Ballet Nacional Ruso – El Lago de los Cisnes Lugo .\nSOLISTA EN XIRA\nO Ballet Nacional Ruso fundouse en 1989, cando o mítico solista do Teatro Bolshoi, S. Radchenko, implantou a súa visión dunha compañía, onde reuniu os elementos máis clásicos das grandes compañías do Ballet Kirov e Bolshoi, nun nova compañía de ballet clásico independente en Rusia.\nBailaríns líderes de toda Rusia forxan unha emocionante compañía baixo a dirección de Radchenko, escenificando novas producións de clásicos eternos como Giselle, Don Quixote, Paquita e Carmen.\nCada tempada viaxa de costa en costa polos Estados Unidos nunha longa xira polos salóns e teatros máis importantes do país. Dende os seus inicios tamén completou numerosas xiras por Europa, con extraordinarias recepcións en Italia, Francia, España, Alemaña e os Países Baixos, así como no Reino Unido.\nA compañía tamén fai xiras por todo o mundo, destacando as realizadas con gran éxito en Turquía, Xapón, Corea, Singapur e Hong Kong.\nS. Radchenko, naceu en 1944, formouse na Escola de Danza de Moscova en 1964 e ingresou no Ballet do Teatro Bolshoi, onde traballou durante 25 anos. Durante este tempo bailou todo o repertorio da compañía, destacando polo seu carácter, gran encanto, temperamento e gusto exquisito, cunha especial afinidade pola danza española. S. Radchenko era compañeiro de baile da mítica e incomparable Maya Plisétskaya e con ela bailaron todos os grandes ballets clásicos.\nS. Radchenko é desde 1976 o Artista Popular Honorario da URSS.\nArtículo anteriorCertame de Videocreación Lugo Cultural 2021\nArtículo siguienteNova edición do «Maratón Fotográfico do Campus»


Noriega bótalle un pulso a Villares e esixe cambiar a dirección de En Marea\nO rexedor coruñés, Xulio Ferreiro, avala o plan porque «as cousas non van ben»\nA irmandade dos vellos tempos. Luís Villares , Martiño Noriega, Jorge Suárez, Xosé Manuel Beiras e Xulio Ferreiro comparecen riseiros no acto de fin de campaña das autonómicas do 2016, cando En Marea logrou 14 escanos, igual que o PSdeG XOÁN A. SOLER\nsantiago / a voz 11/07/2018 05:00 h\nO nacemento en Ferrol dunha candidatura para competir no espazo de Jorge Suárez, unha iniciativa avalada polo sector da dirección de En Marea que sustenta a Luís Villares , desencadeou un terremoto político no chamado partido instrumental. Tanto é así que o alcalde santiagués, Martiño Noriega, avalado polo seu homólogo da Coruña, Xulio Ferreiro, decidiu pasar á acción días despois de que Beiras lle lanzase un dardo envelenado a Villares e presentásese en Ferrol para avalar á marea xenuína.\nNoriega expón «renovar» a dirección cunha «mesa para a confluencia», o que traducido a unha linguaxe máis concreta supón quitar o control da dirección de En Marea a quen, segundo Noriega e Ferreiro, urden estratexias para desestabilizar o espazo político que impulsou as candidaturas que gañaron no 2015.\nA menos dun ano para as municipais, Compostela Aberta debaterá e aprobará hoxe mesmo esta proposta, que, nun dos seus puntos, expón crear unha dirección que conte, como mínimo, coa representación dos partidos políticos da primeira coalición -Anova, Esquerda Unida e Podemos- e coas tres mareas gobernantes -Compostela Aberta, Marea Atlántica e Ferrol en Común-, unha iniciativa que tería por obxectivo garantir que «todas as partes se corresponsabilicen e participen do espazo político». Isto suporía, de facto, deixar a Luís Villares sen os apoios con que agora conta na dirección, e reproducir un esquema non moi diferente do que o maxistrado en excedencia vive no grupo parlamentario do que é portavoz, onde está en minoría, como xa puido comprobarse co controvertido caso da deputada PaulaQuinteiro .\nDe feito, a proposta que Compostela Aberta votará hoxe para renovar a dirección exclúe a Cerna, a forza escindida de Anova e liderada por Mario López Rico e Luis Eyré, dous nacionalistas, e os principais apoios de Luís Villares para controlar a dirección de En Marea. En certo xeito, este conflito volve reproducir a crise que no seu día xa viviu AGE. Un polo moi minoritario que defende a construción dun partido nacionalista e que ve as alianzas con forzas estatais como algo puntual e instrumental, e outro, agora moito máis maioritario, partidario de consolidar o proxecto coa convivencia baixo o mesmo paraugas da variable de clase e a variable identitaria.\nO temor a que esta contradición mova o marco para as próximas municipais, como sucedeu en Ferrol, explica o paso adiante dado por Martiño Noriega e avalado por Ferreiro. Tanto é así que o punto dous da proposta que hoxe vota Compostela Aberta fixa o calendario para renovar a dirección de En Marea. Proponse que sexa en setembro para evitar «a coincidencia coa precampaña electoral». Preguntado este martes sobre a iniciativa de Compostela Aberta, o alcalde coruñés referiuse á proposta como unha «discusión bienintencionada» e foi incluso máis aló e recordou que hai tempo que advertiu que «as cousas non van ben». Para Ferreiro, que membros da dirección de En Marea promovan unha candidatura en Ferrol é un asunto de «gravidade» e algo que non debería ter sucedido. Jorge Suárez, o rexedor ferrolán, recoñeceu que coñecía a existencia desta iniciativa, pero declinou valorala.\nO deputado Pancho Casal abandona Podemos para «mellorar» En Marea\nO deputado de En Marea Pancho Casal abandonou a militancia en Podemos Galicia. A pasada semana o parlamentario cursou unha petición de desvinculación co partido «como cargo electo», pero a formación morada determinou que tamén tería que deixar de ser inscrito. Casal explicou a Efe que este cesamento da súa militancia non terá «ningunha repercusión» no seu labor parlamentario e que incluso a favorecerá. Con esta distancia de Podemos, Casal pretende ter «máis liberdade» para «tentar mellorar» a situación dentro do espectro do rupturismo.\nUn ano que estivo marcado por profundas desavinzas internas\nEn Marea chega ao ecuador da lexislatura despois dun ano que estivo marcado por profundas discrepancias internas. O caso da deputada Paula Quinteiro evidenciou a división existente entre a dirección do partido, partidaria de que dimitise e que incluso chegou a convocar unha consulta, e o resto das forzas, que defendían a apertura dun expediente e o inicio dun proceso no que se ofrecesen garantías. No primeiro bando estaban Luís Villares e Cerna, e no segundo todos os demais: Anova, Esquerda Unida, Podemos e as mareas que gobernan Santiago, A Coruña e Ferrol.


De libros e outros artefactos: febreiro 2016\nNo limiar de Os soños na gaiola, Manuel María, explicitou as razóns polas que escribía para os nenos e as nenas galegas.\nCon eles como destinatarios impúxose a tarefa de introducir os diferentes xéneros: o teatro con As aventuras dunha espiña de toxo chamada Berenguela, Barriga Verde..., a poesía con Os soños na gaiola ou As rúas do vento ceibe, e a narrativa con A tribo ten catro ríos, Cando o mar vai foi polo río, As ribeiras son escuras, O bigote de Mimí, Viaxes e vagancias de Manuel de Paderna, Unha sombra vai polo camiño. Cando desapareceu a Atlántida e apareceron os lagartos.\nPublicado por Pilar Sampedro en 05:44:00 Ningún comentario:\n2016 vai ser un ano produtivo.\nTivemos sorte. A R.A.G. (Real Academia Galega) púxolle sentido e decidiu dedicarlle as Letras Galegas a Manuel María.\nPorque as Letras son algo decisivo para o ano, cando a lingua está nas condicións nas que está, cando as eleccións han de facilitar o traballo dos axentes sociais e non despistalos tendo que perder o tempo definíndose a nivel ético, porque as escritoras e escritores recoñecidos é bo que sexan modélicos e a razón é doada de ver se pensamos que onde máis se traballan (e máis horas se dedican e máis presentes están é nas escolas -e nas escolas ensínase, edúcase-...); por todo iso, debemos agradecer á R.A.G. a decisión tomada neste ano e pedirlle (por favor, por favor...) que sexa así de consecuente sempre.\nManuel María. Un nome sen necesidade de apelidos para nomear un home, unha obra literaria e de compromiso coa lingua, coa cultura e co país.\nUnha Fundación que colabora nesta celebración. Unha escola disposta a traballar e gozar das súas creacións e todo un ano por diante.\nPublicado por Pilar Sampedro en 14:44:00 Ningún comentario:\nImaxe: Alicia Martín\nDisto vai, de artefactos culturais que se poden ler ou que se poden ver, que se poden manipular ou degustar, pero, sobre todo, de libros e de novas sobre eles.\nPorque eles, os libros, forman parte da nosa experiencia vital. Son eles os obxectos do desexo para unhas xeracións que sentiron, sobre todo, o a súa necesidad, que os botaron de menos, que investiron os primeiros froitos do seu traballo en encher os ocos, en compensar. Dínnolo os textos de Olga Novo e de Xabier Quiroga demandados por Lemos Le, como un exemplo máis, neste caso literario.\nPor iso nos gusta falar de libros e, por iso, botamos a andar.\nPublicado por Pilar Sampedro en 08:55:00 Ningún comentario:\nEtiquetas: As razóns


Verdades e mentiras sobre a tarifa nocturna eléctrica. at EU SON EU TI ES TI\nRuta çiclista pola comarca de Iruña »\nClosed Published Xuño 8th, 2008\tin Cousas, Denuncia\nTALA ILEGHAL NO CAMPO DE “MOTOCROSS” EN COUSO, AGHIÑO, PRA INSTALAR POSTES ELÉCTRICOS. IMAXE TIRADA O 20 DE MARZAL DO PRESENTE ANO.\nDespóis de varios meses metido no mundillo iste das bitácoras, vou desentrañar un dos segredos que non quería desvelar, pero o tema que quero tratar ten moito que ver. Trátase simplemente de cal é a miña profesión actual, i é que me dedico a electriçidade, en concreto traballo para “Ibertrola”, por medio dunha subcontrata en Nafarroa. O cal me dá çerta autoridade pra falar diste tema tan discutido últimamente. Anque na Galiza ista empresa non suministra electriçidade, os datos son extrapolables, xa que as normativas neste eido son prácticamente ighuais a nivel naçional, e se me descoido tamén a nivel europeo.\nPois ben, só quero alumear dentro das miñas podibilidades a cuestión.\nEn primeiro lughar, como é ben sabido por todos, a partires de Xullo a tarifa nocturna tal como se coñeçe vai desapareçer*, sendo sustituida por outra á cal lle chaman “Discriminaçión horaria(DH), ou Dous Períodos (2P)”, polo que se armou un ghran revuelo entre moitos dos consumidores, que pensan que deixaría de existir, sin darse conta que simplemente se modifican as condiçións\nO problema prinçipal parte das compañías eléctricas, prinçipalmente por non suministrar informaçión sufiçiente e clara, porque lles dín ós clientes que a T.N. desapareçe e non que existe unha nova que a sustitúe. Logho, os clientes, mal informados pola meirande parte dos medios de comunicaçión armaron as protestas coa axuda das asoçiaçións de consumidores, as cales non informaron a aqueles debidamente. Cheghados a iste punto, simplemente vou façer unha comparaçión entre T.N. e a D.H.\nTomaremos como referençia unha vivenda normal, cunha potençia contratada de 4.6kw, máis que sufiçiente.\nT.N: A tarifa nocturna ten un horario de horas valle de 00:00 ata 08:00 e horas punta de 08:00 a 00:00, é diçir, son OITO horas co preçio reduçido e DEZASEIS co preçio con recargho.\nD.H: A tarifa de discriminaçión horario ten un horario de horas valle de 22:00 ata 12:00 e horas punta de 12:00 a 22:00, o que significa que temos CATORÇE horas de preçio reduçido e DEZ horas con recargho.\nAnte istes datos os arghumentos dos que están en contra do cambio (que quede ben claro que a min paréçeme positivo) son que se encareçe o preçio do kw, tanto en horas valle como en horas punta. Pero façendo unha comparativa entre as diferençias de preçio temos o seghinte:\nHoras punta: Para un consumo de 100 kw o aumento sería de 2,3047 euros nas horas punta, e de 0,3070 nas horas valle.\nCómo se pode ver, é unha diferençia que se compensa sobradamente co aumento de SEIS horas no tramo “nocturno” (case o dobre que ca TN). Ademáis, se tanto lle preocupa ós consumidores que lles aumente a factura da lus, deberían pensar en aforrar e non derrochar tanta enerxía, porque seghuro que ises mismos non poñen bombillas de baixo consumo, ou non compran electrodomésticos máis efiçientes, etc, etc…\nO que está claro, e a conclusión que se pode sacar de todo o dito ata o de aghora, é que primeiro hai que façer “números”, e logho poderemos diçir si é mellor ou pior, e protestar ou non. Tamén hai que diçir que os medios de comunicaçión deberían de axudar neste senso, e non enlamar máis, que é o que fan a maioría. Non esquençamos que son un serviçio á soçiedade.\nP.D: Os últimos datos dos que dispoño son que debido as protestas dos consumidores (animados polos “mass media”) pareçe ser que queren dar marcha atrás no cambio da tarifa nocturna, anque non é nada seghuro.\nTódolos datos sobre horarios e tarifas foron recollidos da páxina web de “Ibertrola”.


O programa cultural MoVEMOS Silleda continua en agosto e setembro, con música, dinamización lectora e teatro – Concello de Silleda\n-Os concertos do 32 Curso Tamara Brooks centrarán o calendario de agosto, tamén con espectáculos para o público máis novo. O programa Ler Conta Moito, Sarabela Teatro e o ciclo Monumenta, protagonistas en setembro\nSilleda, 30 de xullo de 2021. A programación cultural de Silleda continuará o resto do verán con distintas propostas. As actividades retómanse a partir do vindeiro 5 de agosto, con música, espectáculos infantís, teatro e rutas entre outros.\nO xoves 5 de agosto, celebrarase na praza Juan Salgueiro da Bandeira, o concerto que poñerá o colofón ao campamento organizado pola Banda Recreativa e Cultural, coa temática de “Sound Painting” , impartido polo artista de jazz Xacobe Martínez, que actuará ese día ca banda ás 20:30 horas.\nDo 6 ao 21 de agosto, Silleda será –por primeira vez- a sede do 32 Curso Tamara Brooks de coro, canto e dirección, cun total de 8 concertos abertos ao público aos que se sumarán conferencias, entrevistas e outras actividades para o alumnado inscrito.\nAs sesión celebraránse en Carboeiro, Silleda e na Bandeira. Os días 6 e 9 de agosto Carboeiroserá o escenario do certamen. O venres día 6, ás 21:00 horas, terá lugar o concerto de apertura do curso, baixo o lema “Un camiño de música para grupos vocais”, no que participarán o cuarteto de voces SondeNós de Viveiro, o Obradoiro coral do conservatorio profesional de música de Viveiro (trío vocal masculino) e EntrElas de A Coruña (sexteto vocal feminino).\nE para rematar, o sábado 21 ás 21:00 horas celebrarase no auditorio da Semana Verde en Silleda o concerto de clausura do ciclo, co lema “O son da noite brillante”, ca participación do Coro e orquestra de cordas “Tamara Brooks” baixo a dirección do alumnado do curso de dirección e o profesorado (Michael Thomas e Julio Domínguez).\nO venres día 20 chegará á praza Juan Salgueiro a actuación de Odaiko Percusión e o sábado 21. Esta localidade acollerá distintas actuacións ao longo da fin de semana. Así, o sábado 21 a charanga Eravisto amenizará a sesión vermú e ás 21:00 horas terá lugar na praza a actuación da Banda Recreativa e Cultural da Bandeira co artista circense Freddi, de Circanelo.\nO domingo 22 a banda local dará un pasarrúas e pola tarde, ás 19:00 terá lugar o espectáculo “Seres Fantásticos”, para o público máis novo.\nCitas na biblioteca e A língua das bolboretas\nSetembro arrancará con actividades de dinamización lectora, a través do programa Ler Conta Moito, na biblioteca pública municipal Daniel Castelao. A primeira das citas será o venres 3, ás 17:30 horas con Paula Carballeira e a sesión “Elas tres. A nai, a nena e a bruxa”. A biblioteca silledense acollerá en setembro outras dúas citas: o venres 17 cun obradoiro para bebés co lema “Tecendo soños” e o mércores 22, ca proposta “Vivan as unllas de cores”. Todos serán ás 17:30 horas.\nA música clásica seguirá en Carboeiro da man do programa Música no Ar, da Deputación, ca actuación o sábado 11 de setembro de Brais González (piano) e Beatriz Arenas (soprano), ás 19:00 horas.\nO domingo 12 Carboeiro e o seu entorno volven ser protagonistas do programa Monumenta, andar con arte, presentado o pasado día 20 en Carboeiro no marco da programación do Xacobeo 21-21.\nTrátase dun ciclo de rutas a pe combinadas con experiencias culturais e de divulgación que chegará a 14 localidades e que rematará ese domingo en Carboeiro baixo o lema “Desde Carboeiro ao Kumano Kodo en Xapón.\nA programación de MoVEMOS Silleda rematará con teatro o venres 24, da man da compañía Sarabela e a obra “A língua das boboretas”, baseada na coñecida obra homónima de Manuel Rivas.


A Xunta apraza un día a volta ás aulas para a metade dos cursos nunha nova modificación do protocolo fronte ao coronavirus - Praza Pública\nA Xunta apraza un día a volta ás aulas para a metade dos cursos nunha nova modificación do protocolo fronte ao coronavirus\nPresentación este luns das novas mudanzas no protocolo de volta ás aulas obrigadas polo acordo estatal do pasado xoves CC-BY-SA Xunta de Galicia\nTodo o alumnado maior de 6 anos deberá levar máscara na clase, cunha distancia de seguridade de 1,5 metros\nSanidade propón corentena para cada clase no caso de aparecer un positivo e limita o peche de centros aos escenarios máis graves\n“Sabemos o que estamos facendo”: Feijóo pide “tranquilidade” ás familias ante un protocolo de volta ás aulas que “está sendo pulido”\nmércores 26, agosto 2020\nDOCUMENTO | Modificacións no protocolo de volta ás aulas\nO Goberno galego incorpora as medidas acordadas a nivel estatal pero segue deixando a súa implantación en mans de cada centro\nObrigada polos acordos adoptados a nivel estatal o pasado xoves, catro días despois, este luns, o Goberno galego volveu mudar os seus protocolos fronte ao coronavirus para a volta ás aulas, no caso do destinado ás escolas infantís só un día antes de que as privadas abran as súas portas este martes 1 de setembro (as da Xunta non o farán ata o venres 4). Porén, a aplicación concreta das medidas segue quedando en mans de cada centro.\nPomar e Vázquez Almuíña, titulares de Educación e Sanidade, na xuntanza conxunta do pasado xoves da Conferencia Sectorial de Educación e do Consello Interterritorial do Sistema Nacional de Saúde © Xunta\nEntre as principais decisións novas tomadas, esta non incluída no acordo do venres, está a de adiar un día a volta ás aulas para a metade dos cursos. Deste xeito, se antes a educación infantil, primaria e especial volvía toda o 10 de setembro e a secundaria, bacharelato e formación profesional o 16, agora divídense os cursos, o que limitará o impacto da folga anunciada para eses dous días polos sindicatos educativos poucas horas antes de que a Xunta fixese pública a súa decisión.\nAsí queda a nova volta ás aulas:\nXoves 10: volverá ás aulas o alumnado de 4º curso de Educación Infantil (3 anos) e 5º de Infantil, de 1º, 2º e 3º de Educación Primaria e de Educación Especial.\nVenres 11: iniciará o curso o alumnado de 6º de Educación Infantil e o de 4º, 5º e 6º de Educación Primaria.\nMércores 16: será o regreso para o alumnado de 1º e 2º de ESO e de 1º de Bacharelato, 1º de FP Media e 1º de FP Superior.\nXoves 17: volve o alumnado de 3º de ESO, de 2º de Bacharelato, 2º de FP Media e 2º de FP Superior.\nVenres 18: alumnado de 4º de ESO, e todos os cursos de FP Básica.\nCanto ás modificacións obrigadas polo acordo estatal, entre outras cuestións a Xunta amplía de 1 a 1,5 metros a distancia entre as cadeiras do alumnado, pero segue a establecer que se mida desde o centro da cadeira e non desde o borde desta ou da mesa. Ademais, tanto esa medida como outras relativas ao uso de máscaras déixanse en mans de cada centro educativo e cunha redacción no protocolo, como nas súas versións anteriores, non impositiva senón como recomendacións ou posibilidade.


Os plenos do Parlamento | Galicia Digital\nOs plenos do Parlamento\nÉ difícil contentar a todos, pero hai que manter as formas. É difícil no Parlamento galego e en calquera outra cámara- ter abertos ao público os plenos como parece lóxico, se non é posible controlar o comportamento do público asistente.\nClaro que os plenos deben ser públicos, o que pode entenderse como que o público accede en determinadas condicións, ou que se transmite en directo ou en diferido todo o seu contido por calquera dos variados procedementos que permiten as novas tecnoloxías.\nE está moi ben que os galegos, neste caso, poidan acceder á parte reservada ao público no hemiciclo para contemplar en vivo e en directo como se comportan os seus representantes. E está ben mesmo que eses representantes inviten a amigos, parentes, coñecidos ou comilitantes para que sexan observadores da súa función, da actividade do Parlamento e da incidencia dos temas exteriores no desenvolvemento das actividades da Cámara.\nPero o que non é de recibo é que o público pretenda intervir no desenvolvemento das sesións nin por activa nin por pasiva, e desde logo exhibindo pancartas, camisetas ou calquera outro medio de chamar a atención que desentonar co espíritu e coa actividade que debe reinar nun marco así.\nQuizais é moi drástica a Presidenta da Cámara ao prohibir a entrada de público nas sesións plenarias, pero o que está claro é que baixo ningún concepto se pode consentir que o público faga sentir  ben se entende de que se trata  a súa presencia a favor ou en contra do que alí se estudie ou se decida.